Diari Oficial de la Generalitat Valenciana


Sumari del DOGV 3625, del 15-11-1999 (1999/9531)

DECRET 207/1999, de 9 de novembre, del Govern Valencià, pel qual es modifica el Decret 253/1994, de 7 de desembre, del Govern Valencià, regulador de l'allotjament turístic rural a l'interior de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1999/11/09/207/dof/vci/html**

### Dades del document

Número de DOGV
:   3625

Data del DOGV
:   15-11-1999

Secció del DOGV
:   I. DISPOSICIONS GENERALS

Número del document
:   1999/9531


Data del document
:   09-11-1999

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * infraestructura turística
    * turisme rural
    * legislació
    * indústria hotelera

DECRET 207/1999, de 9 de novembre, del Govern Valencià, pel qual es modifica el Decret 253/1994, de 7 de desembre, del Govern Valencià, regulador de l'allotjament turístic rural a l'interior de la Comunitat Valenciana. [1999/M9531]
  
Mitjançant Decret 253/1994, de 7 de desembre, del Govern Valencià, es va regular l'allotjament turístic rural o d'interior de la Comunitat Valenciana en el qual es distingia, com a modalitats d'allotjament turístic, l'allotjament en cases rurals, compartit o no; l'acampada en finca particular amb casa habitada, i l'allotjament compartit amb altres clients en alberg o instal·lació d'ús col·lectiu.
  
El capítol II va regular la primera de les citades modalitats d'allotjament, i estableix en l'article 6 una sèrie de condicions que ha de complir el titular o explotador de les cases rurals que, no solament limiten l'exercici de l'activitat ja que limita el nombre d'allotjaments que poden dedicar-s'hi, sinó que, a més, impedeix l'exercici a les persones jurídiques en general i a les físiques no residents o vinculades al municipi en qüestió.
  
En necessària concordança amb aquestes condicions, l'article 13, lletra c) va establir, com a documentació preceptiva que cal adjuntar a la pertinent sol·licitud de declaració de casa rural i inscripció en el registre d'empreses i activitats turístiques, certificat d'empadronament o acreditació de vinculació laboral al municipi en el qual es troba ubicat l'habitatge.
  
En els anys transcorreguts des del la publicació del decret, la creixent demanda per una societat urbana de turisme d'interior i d'allotjament turístic rural o d'interior, especialment en la modalitat d'allotjament en casa rural, i la consegüent perspectiva d'explotació del mencionat allotjament com a activitat empresarial, ha conduït a què la realitat supere les estrictes condicions reglamentàries a què s'ha fet referència, sorgint iniciatives empresarials d'explotació d'allotjament rural que unes vegades es pretenen per persones jurídiques i altres superen el veïnatge local o vinculació laboral local de l'explotador.
  
Per una altra banda, l'estructura tradicional de l'habitatge en determinades zones de l'interior de la nostra comunitat i les possibilitats que actualment poden oferir-se respecte del subministrament d'energia, aconsellen modificar determinats apartats d'alguns articles continguts en aquesta norma.
  
L'administració no pot ser aliena a aquests fenòmens, per això amb els objectius de potenciar el turisme rural o d'interior, millorar i incrementar l'oferta existent, i aprofitar els efectes positius que sobre la riquesa d'aquestes zones puga tenir l'activitat turística, es modifiquen una sèrie d'articles que, amb la seua actual redacció, impedeixen el seu compliment.
  
En virtut d'això, oïdes les associacions i entitats amb interessos afectats, conforme amb el Consell Jurídic Consultiu, amb la deliberació prèvia del Govern Valencià en la reunió del dia 9 de novembre de 1999, i a proposta del seu president,
  
DECRETE
  
Article 1
  
Es modifiquen els apartats i incisos dels articles del Decret 253/1994, de 7 de desembre, del Govern Valencià, regulador de l'allotjament turístic rural a l'interior de la Comunitat Valenciana, que a continuació s'indiquen i que queden redactats en els termes següents:
  
«Article 7:
  
2. Els edificis en els quals es reconeguen les cases rurals no tindran més de tres altures, inclosa la planta baixa, excepte quan es tracte d'un únic allotjament que per les característiques pròpies de la seua ubicació dispose d'una o dues plantes més.
  
Així mateix, les edificacions no es trobaran situades a la vora de carreteres nacionals o autonòmiques de primer rang, ni a distància inferior a un quilòmetre respecte d'abocadors o altres factors de contaminació ambiental».
  
«Article 8:
  
3. Les cases rurals podran tenir una capacitat màxima de fins a 12 places, inclosos els llits supletoris».
  
«Article 13:
  
c) Acreditació de la disponibilitat de l'immoble per al seu ús com a allotjament turístic en casa rural».
  
Article 2
  
Es modifica l'article 6 del decret citat, que queda redactat en els termes següents:
  
«Article 6:
  
El titular o explotador de les cases rurals haurà de tenir la disponibilitat de l'immoble per a tal ús, mitjançant qualsevol dels títols admesos per l'ordenament jurídic».
  
Article 3
  
Queda suprimit el terme «elèctrica», dels articles següents i apartats:
  
- Article 4.1. a).
  
- Article 10, a), paràgraf 2n.
  
- Article 11. c).
  
- Article 13.d), paràgraf 1r.
  
DISPOSICIÓ ADDICIONAL
  
Els allotjaments turístics d'interior que, complint la resta de les condicions establides per a la modalitat d'allotjament en cases rurals, compartida o no, no hagen estat declarats com a tal per no acreditar tots o algun dels requisits que estableixen els apartats dels articles modificats o en l'article 6, i que per això hagen estat autoritzats com a unitats d'allotjament turístic o altres modalitats que estableix el Decret 30/1993, de 8 de març, del Govern Valencià, podran ser declarats per l'administració turística, amb l'audiència prèvia i la conformitat del titular o explotador, com a cases rurals, i inscrits com a tal en el registre d'empreses i activitats turístiques. A la conformitat del titular s'adjuntarà la documentació que, de l'exigida pel Decret 253/1994 per a la seua inscripció, no conste ja en poder de l'administració.
  
En els sis mesos següents a l'entrada en vigor d'aquest decret, l'Agència Valenciana de Turisme iniciarà d'ofici el canvi de qualificació a què es refereix el paràgraf anterior.
  
DISPOSICIÓ FINAL
  
Aquest decret entrarà en vigor als 20 dies de la seua publicació en el Diari Oficial de la Generalitat Valenciana.
  
València, 9 de novembre de 1999
  
El president de la Generalitat Valenciana,


Còpia Permalink ELI